Nuttige en noodsaaklike bestuurswenke vir beginners - Goeie Huishouding
Nuttige en noodsaaklike bestuurswenke vir beginners
As jou tiener pas haar rybewys gekry het of gaan kry, moet sy hiér lees … Deur Caira-Lee Durand
Is jou tiener 'n beginner wanneer dit by bestuur kom en voel hy of sy nog nie heeltemal opgewasse vir die bestuurstoets nie? Vir iemand wat nie gereeld bestuur nie, kan die pad 'n senutergende plek wees. Maak seker jou kind weet wat om agter die stuur te doen (en hoe om te reageer):
Jy moet met die regte gesindheid bestuur
Alhoewel dit noodsaaklik is om die toestand van jou motor na te gaan, is 'n "gesindheid-inspeksie" net so belangrik in die voorkoming van ongelukke. 'n Positiewe, proaktiewe ingesteldheid kan botsings help voorkom en vir 'n aangenamer bestuurservaring sorg.
Wees baie wakker en waaksaam
Toestande wat konstant verander, vereis dat voertuie gereeld van snelheid en rigting verander. Bly bewus van al die ander padgebruikers, insluitend waar voetgangers en ander voertuie hulle bevind.
Om in die donker te bestuur kom met sy eie unieke uitdagings. Goeie, duidelike sigbaarheid is noodsaaklik; maak dus seker dat die voorruit skoon is en dat jy die ruitveërs in nat toestande gebruik. Maak seker dat jou sig nooit deur 'n dowwe voorruit belemmer word nie.
Nie'n blink idee nie
Soms word 'n bestuurder verblind deur die skerp ligte van 'n aankomende voertuig, dikwels omdat die ligte (al is dit laat sak) swak gestel is. Moenie kwaad word nie en weerstaan die versoeking om uit weerwraak jou helder hoofligte aan te skakel. Twee "verblinde" bestuurders wat in die nag op mekaar afpyl is 'n ongeluk wat wag om te gebeur.
Teen 20 km/h kan 'n klein bestuurfout maklik reggestel word, maar teen 120 km/h kan dieselfde fout noodlottig wees. Moet nooit oor die snelheidsgrens ry nie, want dit kan tot 'n laat reaksie in 'n noodsituasie lei.
In Suid-Afrika is daar elke uur 'n padsterfte, en ongeveer 15 000 mense sterf jaarliks op ons paaie. Een uit sewe Suid-Afrikaners wat vandag lewe, was of sal in 'n ongeluk betrokke wees wat tot 'n besering lei. Dis soos hulle sê: "Voorkoming is beter as genesing".
Om genoeg tyd wil hê om 'n botsing te voorkom, moet ons die standaardformule vir ongeluksvoorkoming ken en toepas:
Herken die gevaar
Dink en kyk so ver moontlik vooruit. Moet nooit aanvaar dat alles sal reg loop nie en verwag altyd die onverwagte.
Weet hoe om te reageer
Daar is sekere metodes vir die hantering van elke verkeersituasie; raak vertroud daarmee en reageer positief wanneer die situasie ontstaan.
Tree betyds op
Wanneer jy die gevaar gesien het en weet hoe om op te tree, mag jy nooit 'n "wag en kyk"-houding inneem nie, want sodoende sal jy kosbare tyd en afstand inboet.